《玄鸟》
清代·鲍皋

仲春玄鸟至，翩翩升我堂。堂中何所有，黄金玳瑁梁。

冠带并陆何，丝竹纷浩倡。卷衣左右史，设乐东西厢。

东厢吟龙笛，西厢吹凤笙。席前两少女，弹弦奏清商。

游尘倏飞洒，轻翰故回翔。心志俱腾悦，下上相和鸣。

华屋虽云美，四序变温凉。吴宫既已熸，汉殿又已倾。

爰居辟鼓钟，高举而远行。栖栖何为者，忧患一朝忘。

白日不可留，当歌及春阳。五音兮繁会，百物以阜昌。

抚兹盛明运，抱彼沦落伤。卫贤慨秉翟，周士欣执簧。

欣慨岂殊途，浮沈各异乡。丈人且安坐，为君陈乐方。

作者简介：鲍皋（1708—1765） ，清朝江苏镇江丹徒人，字步江，号海门。国子生。乾隆初，举博学鸿词，不就。壮岁游姑苏、武林，客淮扬间，晚年颓放。善画，尤以诗赋名。沈德潜尝称其与余京、张曾为“京口三诗人”。